Staðan í kjaraviðræðum við ríki og sveitarfélög Það þarf ekki að fara mörgum orðum um þann seinnagang sem verið hefur í kjaraviðræðum Starfsgreinasambandsins við Samband íslenskra sveitarfélaga og Ríkið . Það er algerlega óboðlegt fyrir félagsmenn að kjaraviðræður hafi staðið núna meira og minna frá vormánuðum án þess að skila niðurstöðu . Í stuttu máli er staðan núna fyrir hátíðarnar þessi : Settur hefur verið á fót vinnuhópur um málefni vaktavinnufólks og mögulegar breytingar á fyrirkomulagi vaktavinnu . Að þeim hópi eiga aðild fulltrúar opinberra aðila og SGS , BSRB og fleiri . Þessi vinna skiptir miklu máli fyrir gerð heildarsamningsins en því miður hefur hún ekki gengið eins hratt og vonast var eftir . Samninganefndir SGS og Eflingar og sveitarfélaganna funduðu hjá Ríkissáttasemjara 19. desember og er næsti fundur boðaður 13. janúar , en ekki var talin ástæða til að boða hann fyrr meðan vaktavinnuhópurinn hefur ekki lokið störfum . Samninganefnd SGS og Eflingar átti fund með samninganefnd ríkisins 16. desember síðastliðinn og er næsti fundur boðaður 8. janúar . Málefni vaktavinnufólks skipta einnig miklu máli í þessum viðræðum . SGS hefur á undanförnum vikum og dögum lagt gríðarlega áherslu á að að vinnu í vinnuhópnum um vaktavinnu sé í algerum forgangi og ekki sé hægt að ljúka fjölmörgum öðrum atriðum fyrr en niðurstaða hópsins liggur fyrir . Það er ljóst að þolinmæði félagsmanna aðildarfélaga SGS er senn á þrotum og ef ekki fer að sjá til lands í samningum aðila verður að leita annara leiða til að ná fram niðurstöðu fyrir okkar fólk .